Թեմա՝ Գոյականական անդամի լրացումների ուսուցումը

          Ուսուցչուհի՝ Ալվինա Վարդանյան

ՀՀ Արարատի մարզի Բարձրաշենի միջնակարգ դպրոց

Ղեկավար՝ Ա. Անտոնյան

**Բովանդակություն**

[ՆԵՐԱԾՈՒԹՅՈՒՆ 3](#_Toc117768062)

[ԳՈՅԱԿԱՆԱԿԱՆ ԱՆԴԱՄԻ ԼՐԱՑՈՒՄՆԵՐԻ ՈՒՍՈՒՑՈՒՄԸ 7](#_Toc117768063)

[ԴԱՍԻ ՈՒՍՈՒՑՄԱՆ ՕՐԻՆԱԿ 13](#_Toc117768064)

[ԵԶՐԱԿԱՑՈՒԹՅՈՒՆ 18](#_Toc117768065)

[ՕԳՏԱԳՈՐԾԱԾ ԳՐԱԿԱՆՈՒԹՅԱՆ ՑԱՆԿ 19](#_Toc117768066)

# ՆԵՐԱԾՈՒԹՅՈՒՆ

Դասավանդման գործնական ուղղվածությունն ապահովվելու համար, քերականական գիտելիքներից բացի, լեզվական նյութի ուսուցումը պետք է պարունակի գործնական բնույթի մեծ թվով վարժություններ, առաջադրանքներ, որոնք պետք է զարգացնեն բազմապիսի խոսքային իրադրություններում սովորողների հաղորդակցական կարողությունները, բազմազան թեմաների շուրջ խոսք կազմելու հմտությունները[[1]](#footnote-1): Օրինակ՝ քերականական ուսուցումը պետք է հանգեցվի ոչ թե քերականական կանոնները, սահմանումները և այլն անգիր անելուն, այլ քերականական ձևերը խոսքում ճիշտ և նպատակահարմար կիրառելուն:

Գիտամեթոդաբանական գրականության մեջ լեզվի շարահյուսական մակարդակի հիմնական առանցքը պարզ նախադասությունն է՝ իր գլխավոր ու երկրորդական անդամներով և մեկ ստորոգումով: Պարզ նախադասության սխեմայով են կառուցվում բարդ նախադասությունները՝ իրենց բաղադրիչ նախադասություններով և երկու կամ ավելի ստորոգումներով: Շարահյուսական գիտելիքները հիմնականում վերաբերում են նախադասությանը, «նրա` ըստ արտահայտած նպատակի և արտասանության երանգի տեսակներին, կետադրությանը, գլխավոր և երկրորդական անդամներն բազմակի անդամներին, պարզ և բարդ նախադասություններին, մեջբերվող խոսքին»[[2]](#footnote-2): Այս առումով կարևորվում է շարահյուսական գիտելիքների ուսուցումը, քանի որ շարահյուսությունը անմիջականորեն առնչվում է խոսքի կազմության, հաղորդակցական հմտությունների ապահովվման հարցերին:

Աշխարհաբարի քերականության առաջին դպրոցական դասագիրքը Խաչատուր Աբովյանի «Նախաշավիղն» է: Տարիների ընթացքում հայերենի քերականական կանոնները հղկվել ու մշակվել էին: Դա հայերենի քերականության ամենակարևոր հատկանիշներից էր, որից Աբովյանն օգտվեց իր դասագիրքը կազմելիս: Քերականական պատմական զարգացումը ստեղծել էր նաև քերականության ուսուցման սխոլաստիկական սիստեմ, դոգմատիկական մեթոդ, որից Աբովյանը կտրականապես հրաժարվեց: Աբովյանը քերականական ուսուցումը կենդանի ու հետաքրքիր դարձնելու համար ուսուցիչներին հանձնարարել է քերականական նյութի շարադրման եղանակներին զուգահեռ կատարել բազմազան բանավոր, գրավոր, դասարանային ու տնային վարժություններ: Աբովյանը տվել է քերականական ուսուցման այնպիսի սկզբունքներ ու մեթոդական եղանակներ, որոնք նորություն էին ժամանակի համար[[3]](#footnote-3):

Աբովյանից հետո Նալբանդյանն առաջինն էր, որ զբաղվում է հայ գրական լեզվի արմատական փոփոխություններով և նրա ուսուցման հարցերով: Բայի որոշ քերականական ձևերի քննությամբ Նալբանդյանը զբաղվում է Պռոշյանի «Սոս և Վարդիթեր» վեպի մասին իր քննադատական աշխատությունը գրելիս: Այդ աշխատության մեջ նա մի շարք բայաձևերի քերականական, ոճաբանական և ուղղագրական առանձնահատկությունների, դրանց շարահյուսական կիրառություններ վերաբերյալ կարևոր մեկնաբանություններ է տալիս [[4]](#footnote-4):

Ի տարբերություն գրաբարի քերականության չոր ու ցամաք շարադրանքին՝ Ս. Պալասանյանն իր «Քերականություն մայրենի լեզվի» գրքում միշտ մեջբերում է կենդանի խոսքից առնված օրինակներ: Այսպես օրինակ՝ բայ խոսքի մասի նշանակությունը բացատրելիս բերում է կենդանի խոսքից վերցված մի այսպիսի նախադասություն՝ «Աշակերտները նստած են դասատան մեջ և իրենց դասերը պատրաստում են»: Բացատրելով, որ այս նախադասության մեջ նստած են բայը ցույց է տալիս աշակերտների դրությունը, իսկ պատրաստում են բայը՝ նրանց գործողությունը, նա նախ տալիս է բայի սահմանումը, ապա նորից բերում նստած են, պատրաստում են բառերը՝ որպես բայի հասկացության կոնկրետ դրսևորումներ[[5]](#footnote-5):

Պալասանյանը քերականական յուրաքանչյուր կատեգորիայի վերաբերյալ նյութի շարադրանքից հետո դնում է հետաքրքրական ու բազմազան վարժություններ, որոնք ուսուցողական տեսակետից շատ կարևոր նշանակություն ունեն:

Վերջին տարիներին զգալի աշխատանք է հայոց լեզվի ուսուցման դրվածքը բարելավելու ուղղությամբ, բայց, այնուամենայնից, առկա են թերություններ: 1-4-րդ դասարանների ծրագրով նախատեսվում է առաջին դասարանում աշակերտներին գործնական ծանոթություն տալ առարկայի, նրա հատկության ու գործողության վերաբերյալ՝ նրանց սովորեցնելով նախադասությունների մեջ գտնել այն բառերը, որոնք պատասխանում են ինչպե՞ս, ինչո՞վ, ինչո՞ւ, ե՞րբ և այլ հարցերին: 4-6-րդ պարագաների տեսակները, իսկ 8-10-րդ դասարաններում ամրացնում և խորացնում են պարագաների կիրառության առանձնահատկություններն ու արտահայտությունները:

Մանկավարժական տեսակետից ճիշտ և նպատակահարմար կլինի, եթե 3-4-րդ դասարաններում նախադասության երկրորդական անդամների վերաբերյալ տարրական գիտելիքները տալուց հետո նրա ավելի խորը ու բազմակողմանի ուսուցումը սկսվի 5-րդ դասարանից և ավարտվի 6-րդ դասարանում:

«Քերականական ուսուցումը պետք է ընթանա այնպիսի ուղիով, որ նրանում տեղ գտնեն հետևյալ մոմենտները՝ լեզվական իրակությունների գիտումը, ընկալումն ու իմաստավորումը, կանոնների բացահայտումն ու սահմանումների ձևակերպումը, դրանց ամրապնդումը, տնային աշխատանքի հանձնարարումը, կատարումը, ստուգումն ու ամփոփումը»[[6]](#footnote-6): Սակայն քերականության ուսուցումը կարելի է տանել նաև մեկ այլ ուղիով, այն է՝ նախ տալ քերականական կանոնների սահմանումներ ու բացատրություններ և դրանք ամրապնդել օրինակներով ու վարժություններով, ապա հանձնարարել տնային առաջադրանքներ ստուգել դրանց կատարման արդյունքները:

Գոյականական անդամների ուսուցումը արդիական նշանակություն ունի, քանի որ նախադասությունը` իր լրացումներով, ընկած է շարահյուսության ուսուցման հիմքում: Մեր նպատակն է դիտարկել այն մեթոդներն ու ուղիները, որոնք հնարավորություն կտան առավել դյուրին ու ընկալելի դարձնելու գոյականական անդամների լրացումների ուսուցման գործընթացը: Այսպիսով՝ քերականական ուսուցման նշված ելակետները հաշվի առնելով՝ հետազոտական աշխատանքում առաջադրել ենք հետևյալ խնդիրը` նախադասության երկրորդական անդամների, մասնավորապես գոյականական անդամի լրացումների ուսուցման հարցերը: Այս ուղղությամբ աշխատանքը կարևոր արժեք ունի, որովհետև թե՛ հնչյունաբանական, թե՛ ուղղագրական գիտելիքների յուրացումն ու դրանց ուղղությամբ ունակությունների ձևավորումը իրականացվում են շարահյուսական գիտելիքների հիման վրա:

Թեմայի արդիականությունը։ Քերականական գիտելիքների ուսուցումը, ինչպես նաև լեզվի ուսուցման հարցերն առհասարակ կարևոր տեղ են գրավում հանրակրթական դպրոցում, քանի որ, բացի համապատասխան գիտելիքներ տալուց, զարգացնում են սովորողների լեզվագործածության ունակությունները՝ հասարակական կյանքում լիարժեք հաղորդակցվելու նպատակով:

Ուսումնասիրության նպատակը։ Մեր ուսումնասիրության նպատակն է քննել գոյականական անդամի ուսուցման առանձնահատկությունները։ Նշված նպատակից բխում են ուսումնասիրության հետևյալ խնդիրները․

* ուսումնասիրել քերականության ուսուցման կարևորությունը,
* վեր հանել լրացումների ուսուցման առանձնահատկությունները,
* բացահայտել գոյականական անդամի լրացումների ուսուցման քայլաշարը,
* դասի օրինակով բացահայտել գոյականական անդամի լրացումների ուսուցման առանձնահատկությունները։

# ԳՈՅԱԿԱՆԱԿԱՆ ԱՆԴԱՄԻ ԼՐԱՑՈՒՄՆԵՐԻ ՈՒՍՈՒՑՈՒՄԸ

Նախադասությունը կազմվում է բառերով ու բառակապակցություններով: Հայտնի է, որ բոլոր խոսքի մասերը չէ, որ դառնում են նախադասության անդամ: Նախադասության անդամներ դառնում են միայն նյութական իմաստ արտահայտող խոսքի մասերը, իսկ նյութական իմաստից զուրկ, քերականական իմաստ արտահայտող խոսքի մասերը, թեև նախադասության անդամներ չեն դառնում, բայց կարևոր դեր են կատարում նախադասության կառուցվածքում: Այսպես՝ կապերն ու շաղկապները քերականական իմաստներ են արտահայտում: Առաջինները դրվելով գոյականների, դերանունների և այլ բառերի վրա՝ ձևավորում են նրանց պաշտոնները նախադասության մեջ, իսկ շաղկապների դերն այն է, որ դրանք իրար են կապում ու շաղկապում նախադասության համազոր անդամներ, ինչպես նաև համադաս ու ստորադաս նախադասություններ:

Գլխավորները նախադասության ստորոգումային անդամներն են՝ ենթական և ստորոգյալը, որոնք կազմում են նախադասության միջուկը: Սրանցից յուրաքանչյուրն ունի իրեն լրացնող անդամները, և այդ անդամներով միասին կոչվում են ենթակայի բևեռ կամ ստորոգյալի բևեռ[[7]](#footnote-7): Ըստ որում՝ լրացնող անդամները կոչվում են երկրորդական անդամներ, որոնք լրացուցիչ տեղեկություններ են հաղորդոյմ, տարբեր կողմերից պարզաբանում, լրացնում են գլխավոր անդամների իմաստները;

Երկրորդական անդամները բաժանվում են երկու խմբի: Մի խումբը լրացնում է նախադասության՝ գոյականով արտահայտված ցանկացած անդամի և կոչվում գոյականական անդամի լրացումներ (որոշիչ, հատկացուցիչ, բացահայտիչ): Մյուս խումբը լրացնում է խոնարհված բայ-ստորոգյալին կամ անկախ դերբայներին և կոչվում է բայական անդամի լրացումներ (խնդիրներ և պարագաներ):

Նախադասության կառուցվածքի մասին գաղափար տալու համար երեխաներին դարձյալ պետք է բաժանել գործողության մեջ գտնվող գոյականներ ներկայացնող տարբեր նկարներ և առաջադրել դրանց շուրջ կազմել նախադասություններ: Այդ նախադասություններում ուսուցչի հանձնարարությամբ երեխաները պիտի գրեն գրատախտակին: Դրանք իրար հետ համեմատելով և հաշվելով նրանց կազմի մեջ մտնող բառերը՝ երեխաները եզրակացնում են, որ նախադասությունները կարող են կազմված լինել տարբեր քանակի բառերից: Հարցերի միջոցով երեխաները համոզվում են, որ այդ բառերից յուրաքանչյուրն իր տեղն ու դերն ունի նախադասության մեջ. մեկը ցույց է տալիս, թե ով է գործողության կատարողը, մյուսը, թե ինչ գործողություն է կատարվել, երրորդը՝ թե երբ է կատարվել, չորրորդը՝ ինչպիսին է գործողության կատարողը և այլն: Դրանցից յուրաքանչյուրը նախադասությունը կազմող, ամբողջացնող անդամ է: Այնուհետև ուսուցչի օգնությամբ եզրակացնում են. նախադասության կազմի մեջ մտնող բառերը կոչվում են նախադասության անդամներ: Լեզվական այս կանոնի ընկալման համար մեկ անգամ ևս պետք է կրկնել նախադասության սահմանումը: Նախադասության՝ միտք արտահայտելու գաղափարը ըմբռնել տալու համար պետք է օգտագործել խմբային աշխատանքի հնարը: Դասարանը պետք է բաժանել 4-5 խմբի, յուրաքանչյուր խմբում՝ 3-4 աշակերտ: Յուրաքանչյուր խումբ ստանում է մեկ ծրար, որի մեջ լցված են նախադասության բոլոր բառերը՝ առանձին-առանձին: Հանձնարարվում է ծրարի մեջ եղած բառերը դասավորել այնպես, որ ստացվի նախադասություն: Դրա համար երեխաներն իրենց սեղաններին շարում են բառերը: Խմբերն ուսուցչի հանձնարարությամբ բառերը վերադասավորում են այնպես, որ նախադասությունները ամբողջանան:

Նախադասության գլխավոր ու երկրորդական անդամների մասին գաղափար տալու համար երեխաներն իրենց կազմած յուրաքանչյուր նախադասությունից առանձնացնում են նրա բոլոր անդամները, ապա քննարկում են: Ուսուցիչը երեխաներին ուղղորդում է եզրակացնելու, որ նախադասության բոլոր անդամները բաժանվում են երկու խմբի՝ գլխավոր և երկրորդական:

Գոյականական անդամի լրացումները պարզաբանում են գոյականով և գոյականաբար գործածված այլ խոսքի մասերով հանդես եկող ոչ միայն ենթակաների, այլև այլ անդամների (վերադիրներ, խնդիրներ և պարագաներ) որակական ու քանակական հատկանիշները, նրանց պատկանելությունը, սերումը, ծագումը, ինչպես նաև ավելի ստույգ են դարձնում, բացահայտում այդ անդամների էությունը, ով կամ ինչ լինելը: Ըստ այդմ էլ` գոյականական անդամի լրացումները, ըստ իրենց լրացական հատկանիշների, լինում են երեք տեսակ` որոշիչ, հատկացուցիչ և բացահայտիչ:

Որոշիչը ցույց է տալիս գոյականով արտահայտված անդամի հատկանիշը`որակը, չափն ու քանակը, ինչին լինելը, ինչին վերաբերելը և այլն:

Իրենց արտահայտած իմաստին համապատասխան` որոշչի պաշտոնով ամենից առաջ հանդես են գալիս հատկանշային իմաստ արտահայտող բառախմբերը, այն է` ածականը, թվականը, դրանց հարաբերակից դերանունները, հարակատար, ենթակայական և ապառնի երկրորդ դերբայներըև ապա գոյականի տարբեր հոլովական ձևերը, որոնք տվյալ դեպքում արտահայտում են հատկանշային նշանակություն:

Այս խոսքի մասերի և նրանց տարբեր խմբերի իմաստային առանձնահատկություններից կախված` որոշիչները նշանակության տեսակետից խիստ բազմազան են: Դրան միանում է նաև որոշչի և որոշյալի շարահյուսական կապակցության եղանակի տարբերությունը հատկանշային իմաստ արտահայտող բառախմբերի և գոյականների դեպքում. առաջինները որոշյալների հետ կապակցվում են ուղիղ ձևով, առանց փոփոխության, այսինքն` առդրությամբ, իսկ երկրորդները` հոլովական ձևերով, այսինքն` խնդրառությամբ:

Որոշչի պաշտոնով ամենից առաջ հանդես են գալիս հատկանշային իմաստ արտահայտող բառախմբերը` ածականը, թվականը, սրանց հարաբերակից դերանունները (ցուցականների մեծ մասը, որոշյալ, անորոշ, հարցական և հարաբերական, ժխտական դերանունները, անորոշ դերբայի սեռական հոլովը, հարակատար ու ենթակայական դերբայները, ինչպես նաև գոյականն իր բոլոր հոլովաձևերով:

Գոյականական անդամի յուրաքանչյուր լրացում սովորեցնելիս անհրաժեշտ է վերցնել այնպիսի նախադասություն, որի մեջ լինի միմիայն այդ լրացումը: Օրինակ, եթե սովորեցնում ենք որոշիչը, նախադասության մեջ պետք է միայն որոշիչ լրացում լինի, ինչպես`

Անահիտը գնեց **նոր** վերարկու:

**Գեղատեսիլ** բնությունը հմայեց զբոսաշրջիկներին:

Նշումներն արել եմ իմ **բարակ** տետրում:

Այս նախադասություններում, ենթակայից ու ստորոգյալից բացի, կա միայն մի լրացում` որոշիչ (նոր, գեղատեսիլ, բարակ): Սովորաբար պետք է նախ այնպիսի նախադասություն վերցնել, որտեղ որոշիչը արտահայտված լինի ածականով, քանի որ դրանք են իսկական որոշիչները, թեև որոշիչը կարող է արտահայտվել նաև գոյականներով և այլ խոսքի մասերով, ուստի առաջին հերթին ածականներով արտահայտված որոշիչները պետք է սովորեցնել: Ածականի որոշչային կիրառությունը բխում է տվյալ խոսքի մասի իմաստային առանձնահատկություններից: Ածականը ցույց է տալիս առարկայի որպիսությունը, որակը, չափը, այստեղից էլ բխում է նրա կիրառությունը նախադասության մեջ: Ածականը հաճախ է հանդես գալիս որոշչային կիրառությամբ, ընդ որում` այդ պաշտոնում հանդես են գալիս, թե՛ որակական, թե՛ հարաբերական ածականները, ինչպես օրինակ`

Աննան գնեց **սպիտակ** պայուսակ:

Նա բնակվում է **այդ բարձր** շենքում:

Երեխայի համար գնեց **փայտե** ձի:

**Մայրական** սերը անփոխարինելի է:

Յուրաքանչյուր որոշիչ սովորեցնելիս պետք է նշել, թե այն ինչ խոսքի մասով է արտահայտված: Դրա համար անհրաժեշտ է դիտարկել այնպիսի օրինակներ, որոնցում որոշիչ ցույց տվող բառը լինի հեշտությամբ որոշելի, թե որ խոսքի մասին է պատկանում: Երկվություն արտահայտող բառը կարող է շփոթ մտցնել, և պետք է խուսափել այդպիսի բառերից[[8]](#footnote-8): Աշակերտների ուշադրությունը պետք է բևեռել այն հանգամանքի վրա, որ հատկանշային իմաստ արտահայտող բառախմբերը և գոյականի ուղղական հոլովը որոշյալների հետ կապակցվում են ուղիղ ձևով, առանց քերականական փոփոխության, ապա գոյականների թեք հոլովները որոշչի դերում հանդես են գալիս կապակցության խնդրառական եղանակով:

Աշակերտներին պետք է բացատրել, որ ածականով արտահայտված որոշիչները ցույց են տալիս որոշյալի` ա)որակական հատկանիշը, ինչպես օրինակ` «…Եվ մի **գեղեցիկ** օր կտեսնեմ նրան», «Նա խոսում է **մաքուր** հայերենով», բ)չափը, քանակը, մեծությունը, ինչպես օրինակ`«Այդ մարդն ուներ **մանր** դիմագծեր», «Նա **բարակ** ճիպոտներից զամբյուղներ էր պատրաստում», գ) գույնը, համը, հոտը, օրինակ` «Արմենը բարձրացրեց իր **սև, խիտ** հոնքերը», «Ներս մտավ **սև** վերարկուով աղջիկը», դ) ինչից լինելը կամ ինչին վերաբերելը և այլն, օրինակ` «Նա **թաղիքե** ոտնամանները քաշեց ոտքերին», «Արամի ձեռքից խլեց **փայտե** դույլը և սլացավ դեպի խոհանոց»:

Շարահյուսական վարժությունների համար ամենատարբեր կառուցվածքների պարզ նախադասություններ պետք է վերցնել, որպեսզի աշակերները առիթ ունենան իրենց սովորածը լեզվական տարբեր նյութերի վրա փորձելու, քերականության ուսուցումը կապելու իսկական կենդանի լեզվի հետ և ոչ հատուկ ձևով կազմված քիչ գործածական ու արհեստական նախադասությունների հետ, որոնք լեզվական արժեքը շատ ցածր է [[9]](#footnote-9):

Կարելի է վերցնել երկուսից յոթ բառից կազմված չորս կամ հինգ պատրաստի նախադասություններ և դրանք դարձնել նախապատրաստական վարժության նյութ, կամ այդ նախադասությունները կարելի է կազմել տալ հենց իրենց՝ աշակերտներին՝ նախօրոք պատրաստված որոշակի հաջորդականությամբ առաջադրվող նկար- նախադասությունների շուրջ, որպեսզի տարբեր բառաքանակ ունեցող նախադասություններ ստացվեն:

«Զարմացած նայում էր Արամի պայուսակին», «Գյուղի ճամփաները ավերվել են», «Մեքենայի անվադողը վնասվեց», «Ծիծեռնակի ձագուկը շատ փքրիկ էր» և այլ նախադասությունների շարահյուսական վերլուծության ու բառային կազմի վերլուծության միջոցով կարելի է աշակերտներին ցույց տալ, որ թե ով է գործողություն կատարողը, ինչ գործողություն է կատարել: Հաջորդ գիտելիքը պետք է լինի նախադասության անդամների մեջ որոշակի տարբերակում մտցնելը և դրանք ըստ հիմնական կամ գլխավոր ու երկրորդական անդամների տարանջատելը:

Դրանից հետո դժվար չէ եզրակացնել, որ նախադասության մեջ ամեն բառ իր որոշակի պաշտանն ու նշանակությունն ունի, իսկ հետո, դրանցից ելնելով, ձևակերպել հատկացուցչի քերականական կանոնը կամ պարզ սահմանումը, որ հատկացուցիչը ցույց է տալիս այն առարկան, որին պատկանում, վերաբերում է մի այլ առարկա: Արտահայտվում է գոյականի, առարկայանիշ դերանվան, գոյականաբար գործածված բառերի սեռական հոլովաձևով: Հատկացուցիչն արտահայտում է ստացականության իմաստ, այսինքն` ցույց է տալիս այն առարկան, որը մի բան ունի, մի բանի տեր է` իբրև սեփականություն, հատկություն և այլն:

Նախադասության անդամների հիմնական տարբերակումը աշակերտներին հասցնելու համար պետք է դիմել նախադասության անդամները միմյանց հետ համեմատելու և հակադրելու, համառոտելու և ընդարձակելու մեթոդական հնարին: Դրա համար անհրաժեշտ է վերցնել որևէ պարզ ընդարձակ նախադասություն, և նրա յուրաքանչյուր անդամը ջնջելու կամ բաց թողնելու և դատողությամբ նախադասության մեջ նրա տեղն ու կարևորությունը որոշելու միջոցով պարզել նրա գլխավոր կամ երկրորդական անդամ լինելը: Նախադասության վերլուծությունն այդ ձևով մինչև վերջ հասցնելով՝ հեշտությամբ պարզում ենք, որ ենթական` նա, զեղչված է, ստորոգյալը` նայում էր, գլխավոր անդամներն են, իսկ զարմացած բառը, որ ցույց է տալիս գործողության կատարման ձևը և արտահայտված է հարակատար դերբայով, երկրորդական:

Վերլուծված նախադասությունների տվյալները կարող ենք գրել գրատախտակին գծված աղյուսակում և նրա երկու սյունակների համամատության միջոցով պարզել երկրորդական անդամների արտահայտության միջոցները:

Հաջորդ լրացումը բացահայտիչն է: Դարձյալ օրինակներ բերելով` պետո է բացատրել, որ բացահայտիչ-բացահայտյալը առանձնահատուկ կառույց է, առանձնանում է անվանական լրացումների համակարգից: Բացահայտիչը նախադասության առարկա ցույց տվող անդամի կրկնությունն է մի այլ բառով, որը նույնպես առարկայի անուն է: Բացահայտչի պաշտոն են կատարում գոյականները, գոյականաբար գործածվող բառերն ու առարկայանիշ դերանունները, օրինակ` «Մենք` **աշակերտներս,** պետք է լավ սովորենք», «Տեսա Արմենի որդուն` **Աշոտին»,** «Այսօր` **երեկոյան ժամը 17.00-ին,** վերջապես կհանդիպեմ նրա հետ»:

Նախադասության անդամների և նրանց տեսակների մասին ընդհանուր գաղափար տալուց հետո պետք է ձեռնամուխ լինել դրա ամրապնդմանը և նախադասության երկրորդական անդամների այդ երկու տեսակները գործնականորեն միմյանցից տարբերելու կարողության մշակմանը, որը հնարավոր կլինի իրագործել մարզողական, վերլուծական, կիրառական տարաբնույթ վարժությունների միջոցով: Գոյականական անդամի լրացումները տարբերակելու համար երեխաներին պետք է հանձնարարել ինչ-որ ստեղծագործությունից ընտրված նախադասություններից գտնել ու անջատել գոյականական անդամի լրացումները՝ դրանով իսկ արդեն նախադասության երկրորդական անդամներից մեկը զատելով և ուշադրության առարկա դարձնելով:

Դիտարկենք նախադասությունները:

Նա սովորում է երրորդ դասարանում: (Ո՞ր դասարանում է սովորում):

Կարդացի Արամի գիրքը: (Կարդացի ո՞ւմ գիրքը):

Այս և համանման այլ նախադասությունների շուրջ կատարված նախապատրաստական վարժություններից պարզ երևում է, որ ո՞ր հարցին պատասխանող անդամը որոշիչ է, իսկ ո՞ւմ հարցին պատասխանող բառը՝ հատկացուցիչ: Այստեղից էլ կարելի է եզրակացնել, որոշիչը հատկանիշ, քանակ է ցույց տալիս, հատկացուցիչը` պատակնելություն և այլն:

# 

# ԴԱՍԻ ՈՒՍՈՒՑՄԱՆ ՕՐԻՆԱԿ

Թեման – Գոյականական անդամի լրացումների ուսուցումը

Դասի տիպը – Ամրապնդման դաս (ԽԻԿ համակարգով)

Տևողությունը – 1 դասաժամ

ԴԱՍԻ ՆՊԱՏԱԿԸ

* ամրակայել քերականական նյութը,
* ուշադրությունը բևեռելով օրինակների վրա` ընդհանրացնել և կրկին բացատրել նախադասության երկրորդական անդամների, այս դեպքում` որոշչի, հատկացուցչի և բացահայտչի արտահայտման միջոցներն ու կիրառության առանձնահատկությունները,
* ուշադրություն դարձնել նաև նախադասության մեջ փոխաբերաբար գործածված անդամների արտահայտած գաղափարներին:

ԴԱՍԻ ԽՆԴԻՐՆԵՐԸ

* նախադասության երկրորդական անդամների որոշում և տարբերակում,
* գոյականական անդամի լրացումների ուսուցում,
* համապատասխան երկրորդական անդամներով նախադասություններ կազմելու կարողությունների զարգացում:

ՄԵԹՈԴՆԵՐԸ

Կոլեկտիվ - համագործակցային, ինչպես նաև ուսուցման ակտիվ կամ փոխներգործուն (ինտերակտիվ) մեթոդների և հնարների (պրոբլեմային հարց, խմբային աշխատանք քարտերով, 5-րոպեանոց շարադրություն, հարցման հետազոտական աղյուսակ) կիրառում:

ԱՆՀՐԱԺԵՇՏ ՊԱՐԱԳԱՆԵՐ

Դասագիրք, նաև ուսումնաօժանդակ այլ նյութեր, դիդակտիկ պարագաներ:

ԴԱՍԻ ԸՆԹԱՑՔԸ

Կազմակերպման փուլ ( 2 – 3 րոպե)

Դասի կառավարում, անհրաժեշտ պարագաների պատրաստում, նախապատրաստական զրույց:

Դասը սկսում ենք ԽԻԿ համակարգով:

1. Խթանման փուլ (4 – 6 րոպե)

ա. Նշում ենք օրվա դասի թեման և նպատակը: Անցկացնում ենք նյութի վերաբերյալ լեզվական գիտելիքների ամփոփում՝ հարց ու պատասխանի միջոցով: Գեղարվեստական գրականությունից օրինակների ընթերցումը կատարվում է ամբողջական, դերերով և շարունակելով:

Դասագրքից դուրս են բերվում որոշիչ, հատկացուցիչ, բացահայտիչ ունեցող նախադասություններ:

1. Իմաստի ընկալման փուլ (25 րոպե)

Ուսուցիչը սկսում է նյութի հաղորդումը: Սովորողներին հակիրճ ներկայացնում է նախադասության անդամների տարբերակումը: Այնուհետև խոսելով երկրորդական անդամների մասին` առանձնացնում է որոշիչ, հատկացուցիչ, բացահայտիչ լարոցւմները: Գեղարվեստական գրականությունից դուրս բերված օրինակներով բացատրում է գոյականական անդամի լրացումների արտահայտման միջոցները:

Ինտերակտիվ մեթոդները օգնությամբ կազմակերպվում է խմբային աշխատանք:

Խմբային աշխատանք 1.

Դասարանը բաժանում է 4 խմբի և յուրաքանչյուր խմբին տալիս ենք որևէ գրողի ինչ-որ պատմվածք, որի միջից սովորողները պարտավոր են գտնել որոշիչներն ու հատկացուցիչները:

Առաջադրանքը կատարելուց հետո խմբերը գրատախտակին լրացնում են հարցման հետազոտական աղյուսակը: Այստեղ անհրաժեշտ է ուշադրութան դարձնել և մատնանշել նշված որոշչի և հատկացուցչի արտահայտման միջոցները:

|  |  |  |
| --- | --- | --- |
| **Նախադասություններ** | **Որոշչի արտահայտությունը** | **Հատկացուցչի արտահայտությունը** |
| Վարազները փորում են **չոր** հողը: | Որակական ածական |  |
| Քայլում էր **երկաթե** սեղանի վրայով: | Հարաբերական ածական |  |
| **Գիքորի** գրպաններում կոճակներ են գտնում: |  | Գոյական, սեռական հոլով |
| **Նրա** տանը հյուրեր շատ էին լինում: |  | Անձնական դերանուն, սեռական հոլով |

Խմբային աշխատանք 2.

Աշակերտները պետք է կարդան և համապատասխան պահանջով դուրս բերեն բացահայտիչները

Աշխատանքի ավարտից հետո խմբի անդամներից յուրաքանչյուրը պետք է ներկայացնի իր աշխատանքը:

Յուրաքանչյուր խմբին լսելուց հետո պետք է ամփոփել խմբային աշխատանքը՝ սահուն անցում կատարելով դասի հաջորդ քայլին՝ կիրառելով «քառաբաժան» մեթոդը:

Դասարանը բաժանվում է նոր խմբերի: Յուրաքանչյուր խմբին տրվում է ինչ-որ պահանջ`

1. կազմել նախադասություններ` որոշիչով և հատկացուցիչով,

2. կազմել նախադասություններ` բացահայտիչով:

Համապատասխան գրառումներ կատարելուց հետո պետք է ներկայացնել աշխատանքը՝ տալով մեկնաբանություններ:

1. Կշռադատման փուլ - 4 – 6 րոպե

Խմբային աշխատանք 3։ Հաջորդ խմբային աշխատանքը իրականացնում ենք ՏՀՏ գործիքների և միջառարկայական կապերի կիրառությամբ։ Սահիկաշարով ցուցադրում ենք Սարյանի նկարները շարքը։ Առաջին խումբը, ըստ նկարների, պետք է կազմի որոշչային կառույցներ, երկրորդ խումբը՝ հատկացուցչային կապակցություններ, իսկ երրորդ խումբը՝ բացահայտիչ-բացահայտյալ կապակցություններ։

Առաջին խումբ – **անվանի** նկարիչ, **գեղեցիկ** կտավներ, **գունագեղ** նկար, **հանճարեղ** Սարյան, **գունավառ** բնանկարներ, **ինքնատիպ** դիմանկար։

Երկրորդ խումբ – **Սարյանի** նկարները, **Սարյանի** բնանկարը, **Սարյանի** դիմանկարը, **նկարչի** հանճարեղությունը, **կտավի** գույները, **նկարի** ինքնատիպությունը։

Երրորդ խումբ – Հանճարեղ նկարիչը՝ **Սարյանը**, Սարյանը՝ **գույների վարպետը**, Սարյանը՝  **գույների արքան,** ամենաինքնատիպ կտավը՝ **«Հայաստանը»,** սիրուն կտավը՝ **«Ծաղկած խնձորենիները»։**

Խմբային տարբեր աշխատանքներից հետո կատարվում է գնահատում և անդրադարձ (2 -3 րոպե):

Հարցերի միջոցով ուսուցիչը պետք է պարզի դասի թերություններն ու առավելությունները: Գնահատումը պետք է կատարել ըստ խմբային և անհատական ցուցանիշների:

Ամբողջ դասի ընթացքում համեմատություններ են անցկացվում անցած և նոր դասերի միջև, և ամբողջացվում են գիտելիքները: Ուսուցիչը համեմատություններ է անցկացնում նախադասության երկրորդական անդամների միջև:

Տնային առաջադրանք՝ Բակունցի ինչ-որ պատմվածքից դուրս բերել գոյականական անդամի լրացումները և խմբավորել` ըստ արտահայտման միջոցների:

Դասից հետո աշակերտները կկարողանան.

* տարբերակել գոյականական անդամի լրացումները,
* տարբերակել և որոշել նշված լրացումների արտահայտման միջոցները,
* կկարողանան նրանցով կազմել պարզ համառոտ և պարզ ընդարձակ նախադասություններ,
* կամրապնդեն նախադասությանը վերաբերող գիտելիքները:

# ԵԶՐԱԿԱՑՈՒԹՅՈՒՆ

Գոյականական անդամների լրացումների ուսուցումը հանգեցնում է հետևյալ եզրակացություններին․

1․ Նախքան նախադասության երկրորդական անդամների ուսուցմանն անցնելը պետք է նախ աշակերտների ուշադրությունը բևեռել նախադասության կառուցվածքի վրա ընդհանրապես, ցույց տալ, որ տարբեր նախադասություններ տարբեր կառուցվածք կարող են ունենալ: Նախադասության երկրորդական անդամների ուսուցման ժամանակ կիրառվող համեմատական, փոխներգործուն մեթոդների օգնությամբ պարզ ընդարձակ կամ պարզ համառոտ նախադասություններից հարցերի միջոցով տարանջատել նախադասության գլխավոր անդամները և բացատրել՝ ի՞նչ հարցերի են պատասխանում և ի՞նչ են ցույց տալիս:

2․ Գոյականական անդամի յուրաքանչյուր լրացում սովորեցնելիս անհրաժեշտ է նախ վերցնել մի այնպիսի նախադասությւոն, որի մեջ լինի միայն այդ լրացումը: Այնուհետև աստիճանական սկզբունքով կարելի է ընդարձակի նախադասությունները վերլուծության ենթարկել` համեմատելով ու հակադրելով նախադասության երկրորդական անդամները: Վարժություններից օգտակար ու արդյունավետ պետք է համարել հատկապես կիրառական վարժությունները՝ ինքնուրույն կերպով տարբեր բառաքանակի նախադասություններ կազմելու, պատրաստի նախադասությունները համառոտելու, ընդարձակելու առաջադրանքներով, որոնք նպաստում են նախադասություն կազմելու կարողության զարգացմանը և նախադասության հասկացողության ընդարձակմանը:

# ՕԳՏԱԳՈՐԾԱԾ ԳՐԱԿԱՆՈՒԹՅԱՆ ՑԱՆԿ

1. Աբեղյան Մ., Հայոց լեզվի տեսություն, Երևան, 1965:
2. Աբովյան Խ., Երկերի լիակատար ժողովածու, հ. 5, Երևան, 1950:
3. Աբրահամյան Ա., Ժամանակակից հայերենի քերականություն, Երևան, 1975:
4. Աբրահամյան Ս., Ժամանակակից հայերենի քերականություն, Երևան, 1975:
5. Աբրահամյան Ս., Հայոց լեզու: Շարահյուսություն (հանրակրթ. դպրոցի 7-8-րդ դասարանների համար), Երևան, 1997:
6. Աբրահամյան Ս., Հայոց լեզու: Շարահյուսություն (ձեռնարկ), Երևան, 2012:
7. Գյուլամիրյան Ջ., Հայոց լեզվի տարրական ուսուցման մեթոդիկա, Երևան 1997:
8. Գյուլբուդաղյան Ս., Ժամանակակից հայերենի շարահյուսություն, Երևան, 1988:
9. Հայոց լեզու, գրականություն» ուսումնական բնագավառի առարկայական ծրագրեր
10. Ղարիբյան Ա. և ուրիշներ, Հայոց լեզվի մեթոդիկա, Երևան, 1964:
11. Ղարիբյան Ա., Հայոց լեզվի դասավանդման մեթոդիկա, Երևան, 1954:
12. Նալբանդյան Մ., Երկերի լիակատար ժողովածու, հ. 4, Երևան, 1949:
13. Ջուհարյան Թ., Բայի ուսուցման հիմնական հարցերը, Երևան, 1956:
14. Տեր-Գրիգորյան Ա., Հայոց լեզվի մեթոդիկա, Երևան, 1980:
15. Պալասանեան, Ստ. Գործնական քերականութիւն հայերէն լեզուի, Թիֆլիս, 1869, հ. 1:
16. Պապոյան Ա., Բադիկյան Խ., Ժամանակակից հայոց լեզվի շարահյուսություն, Երևան, 2003:

1. Ըստ հանրակրթական դպրոցի «Հայոց լեզու, գրականություն» ուսումնական բնագավառի առարկայական ծրագրերի։ [↑](#footnote-ref-1)
2. **Գյուլամիրյան Ջ․,** Հայոց լեզվի տարրական ուսուցման մեթոդիկա, Երևան, 1997, էջ 207։ [↑](#footnote-ref-2)
3. Աբովյան Խ․, Երկերի լիակատար ժողովածու, հ. 5, Երևան, 1950, էջ 185: [↑](#footnote-ref-3)
4. Նալբանդյան Մ․, Երկերի լիակատար ժողովածու, հ․ 4, Երևան, 1949, էջ 195։ [↑](#footnote-ref-4)
5. Պալասանեան Ստ., Գործնական քերականութիւն հայերէն լեզուի, Թիֆլիս, 1869, հ. 1, Յառաջաբան: [↑](#footnote-ref-5)
6. **Ջուհարյան Թ․,** Բայի ուսուցման հիմնական հարցերը, Երևան, 1956, էջ 104։ [↑](#footnote-ref-6)
7. Պապոյան Ա․, Բադիկյան Խ․, Ժամանակակից հայոց լեզվի շարահյուսություն, Երևան, 2003, էջ 91: [↑](#footnote-ref-7)
8. **Ղարիբյան Ա․,** Հայոց լեզվի դասավանդման մեթոդիկա, Երևան, 1954, էջ 380։ [↑](#footnote-ref-8)
9. **Տեր-Գրիգորյան Ա․,** Հայոց լեզվի մեթոդիկա, Երևան, 1980, էջ 322։ [↑](#footnote-ref-9)